Miro Karppanen

Miro Oskari Kristian Karppanen (s. 22. marraskuuta 1998 Kitee) on suomalainen maastohiihtäjä, joka edustaa seuratasolla Imatran Urheilijoita.

 Ura 

 Kansalliset kilpailut 
Karppanen on edustanut kesästä 2019 asti seuratasolla Imatran Urheilijoita. Sitä ennen hän edusti Kiteen Urheilijoita. SM-kilpailuissa Karppanen on saavuttanut henkilökohtaisissa kisoissa kultaa vapaan hiihtotavan 50 km kisassa Taivalkoskella 2025, hopeaa vapaan hiihtotavan sprintissä Imatralla 2022, yhdistelmäkilpailussa Imatralla 2025 ja vapaan hiihtotavan 10 km kisassa Taivalkoskella 2025, sekä pronssia perinteisen hiihtotavan 50 km kisassa Rovaniemellä 2024. SM-parisprinteissä hän on saavuttanut seuraavat mitalit: kultaa Imatralla 2022 vapaalla hiihtotavalla Olli Ahosen kanssa, hopeaa Tampereella 2023 vapaalla hiihtotavalla Olli Ahosen kanssa, hopeaa Vantaalla 2024 perinteisellä hiihtotavalla Ville Ahosen kanssa, ja pronssia Imatralla 2025 vapaalla hiihtotavalla Olli Ahosen kanssa. SM-viesteissä hän on saavuttanut Imatran Urheilijoiden joukkueessa hopeaa Inarin SM-kilpailuissa 2023 ja pronssia Rovaniemellä 2022 sekä Äänekoskella 2024.

Kesäisin järjestettävässä SkiRun Challenge Vuokatti (entinen Vuokatin Aateli Race) -rullahiihto- ja maastojuoksutapahtumassa Karppanen on saavuttanut voiton vuonna 2025. Rullahiihdon SM-kilpailuissa hän on sijoittunut parhaimmillaan neljänneksi vapaan hiihtotavan 16 km kisassa Vuokatissa vuonna 2020.

 Kansainväliset kilpailut 
Karppanen teki maailmancup-debyyttinsä marraskuussa 2019 Rukalla. Siellä hän sijoittui perinteisen hiihtotavan sprintissä 69:nneksi ja keskeytti perinteisen hiihtotavan 15 km:n kilpailussa. Seuraavan kerran Karppanen hiihti maailmancupissa kaudella 2021–2022, jolloin hän kuului B-maajoukkueeseen. Marraskuussa 2021 Rukalla Karppanen sijoittui perinteisen hiihtotavan sprintissä 64:nneksi, ja helmikuussa 2022 Lahdessa hän sijoittui vapaan hiihtotavan sprintissä 63:nneksi sekä perinteisen hiihtotavan 15 km:n kilpailussa 60:nneksi.

Kaudella 2022–2023 Karppanen hiihti B-maajoukkueessa. Tuolla maailmancup-kaudella hän hiihti ainoastaan kauden päättäneissä Lahden osakilpailuissa, sijoittuen perinteisen hiihtotavan 20 km:n yhteislähtökilpailussa 54:nneksi.

Kaudelle 2023–2024 Karppanen valittiin jälleen B-maajoukkueeseen. Marraskuussa 2023 Rukalla Karppanen sijoittui perinteisen hiihtotavan 10 km kisassa 26:nneksi ja vapaan hiihtotavan 20 km yhteislähtökisassa 27:nneksi. Karppanen hiihti joulukuussa 2023 myös sekä Jällivaaran että Östersundin maailmancup-osakilpailuissa. Jällivaarassa hän sijoittui vapaan hiihtotavan 10 km kisassa 48:nneksi ja 4x7,5 km viestihiihdossa miesten joukkueen kanssa 6:nneksi. Östersundissa hän sijoittui vapaan hiihtotavan kisassa 62:nneksi. Keväällä 2024 Karppanen hiihti Lahden maailmancup-osakilpailuissa, sijoittuen perinteisen hiihtotavan 20 km kisassa 40:nneksi.

Kaudella 2024–2025 Karppanen hiihti yhä B-maajoukkueessa. Joulukuussa 2024 Rukalla Karppanen sijoittui vapaan hiihtotavan 20 km yhteislähtökisassa 60:nneksi. Tammikuussa 2025 Les Roussesissa hän hiihti vapaan hiihtotavan 10 km kisassa sijalle 50. Maailmancup-kauden lopettaneissa Lahden maailmancup-osakilpailuissa Karppanen hiihti perinteisen hiihtotavan 50 km hiihdossa sijalle 16, joka on myös hänen tähänastisen uransa paras henkilökohtainen maailmancup-sijoitus.

Kaudelle 2025–2026 Karppanen valittiin taas B-maajoukkueeseen.

Karppanen on hiihtänyt myös Ski Classics -maratonhiihtosarjan osakilpailuja Team Kaskipuun ja Team Mäenpään talleissa. Ski Classics Pro Tour -osakilpailuissa hän on sijoittunut parhaimmillaan 19:nneksi Marcialongassa 2024.

 Muuta 
Karppanen opiskelee liikuntateknologiaa. Ylioppilaaksi hän on valmistunut vuonna 2018 Sotkamon lukiosta urheilulinjalta. Karppanen hiihtää Atomic-merkkisillä suksilla, ja käyttää Leki-merkkisiä sauvoja.

 Lähteet 

Luokka:Suomalaiset maastohiihtäjät
Luokka:Vuonna 1998 syntyneet
Luokka:Elävät henkilöt
Luokka:Seulonnan keskeiset artikkelit